สนิท เครื่งปั้นดินเผาสุดชิกมีสไตล์
บางครั้งการทำธุรกิจอะไรสักอย่าง อาจเกิดจากความไม่ได้ตั้งใจที่จะทำให้เป็นในรูปแบบธุรกิจ โดยโจทย์ตอนแรกก็หวังเพียงแค่ทำกันเพื่อสร้างความสัมผัสใกล้ชิดกันภายในครอบครัว,แต่วันหนึ่งธุรกิจหรือผลิตภัณฑ์นั้น กลับได้รับความสนใจสอบถามจากคนรอบข้าง ทำให้เห็นโอกาสและช่องทางที่จะสร้างงานสร้างรายได้,Business On My Way สัปดาห์นี้ขอพาท่านผู้อ่านไปรู้จัก สนิท (SANIT) แบรนด์ผลิตภัณฑ์เครื่องปั้นดินเผา งานเซรามิกที่ทำมือทุกขั้นตอน ใส่ใจทุกรายละเอียดในชิ้นงาน เพื่อมอบผลิตภัณฑ์ที่มีคุณค่าให้กับลูกค้า,งานนี้คงมีหลายคนสงสัยแค่ทำเครื่องปั้นดินเผาก็ดูไม่น่ามีอะไรที่น่าสนใจ รวมถึงเป็นผลิตภัณฑ์ที่หาซื้อได้ง่ายๆ ตามร้านขายต้นไม้ ขายของตกแต่งสวนก็น่ามีให้เลือกมากมาย,ก็ต้องขออนุญาตแจ้งผู้อ่านว่าสำหรับเครื่องปั้นดินเผาของ สนิท นั้น มีอะไรที่เมื่อหลายคนได้พบเห็นจะอุทานกันว่า ว้าว,คุณนุช (นุชนารถ รัตนเวโรจน์) ผู้ก่อตั้ง และเจ้าของแบรนด์สนิท เล่าว่า จุดเริ่มต้นธุรกิจนี้ เกิดจากเมื่อครั้งที่ได้ไปญี่ปุ่นเพื่อถ่ายทำรายการ โดยธุรกิจหลักที่นุชทำคือเป็นผู้ผลิตรายการโทรทัศน์ ซึ่งก็ต้องเดินทางบ่อยครั้งทั้งในประเทศและต่างประเทศ,ซึ่งจากการเดินทางไปถ่ายทำรายการก็จะได้รู้ได้เห็นสิ่งต่างๆมากมาย ก็จะเก็บเรื่องราวดีๆไว้เป็นประโยชน์ในการดำเนินชีวิต กระทั่งวันหนึ่งไปถ่ายทำรายการที่ญี่ปุ่น เป็นเรื่องการนำดินมาปั้นเครื่องปั้นดินเผาในรูปแบบธรรมชาติบำบัด โดยระหว่างถ่ายทำก็เห็นว่ามีผู้คนหลายช่วงอายุมาร่วมทำเวิร์กช็อป ซึ่งที่สังเกตเห็นคือ เขาเหล่านั้นดูมีสมาธิจดจ่อในการปั้น,คุณนุช เล่าว่า ตอนนั้นตนและลูกวัย 6 ขวบ ก็ได้มีโอกาสร่วมเวิร์กช็อปด้วย ซึ่งสิ่งที่สัมผัสได้คือความสุขที่ได้สัมผัสดิน ทำอยู่หลายชั่วโมงโดยไม่รู้สึกเบื่อ รวมถึงลูกชายก็สนุกและดูมีสมาธิที่ได้ปั้นชิ้นงาน ก็เกิดความสนใจ อยากนำความรู้สิ่งดีๆให้คนที่เรารักอย่างคุณพ่อคุณแม่ได้สัมผัส,เนื่องจากนุชเป็นคนที่มีความผูกพันกับครอบครัวมาก เวลาไปไหนไกลบ้านก็จะเป็นห่วงคุณพ่อ-คุณแม่อยู่ตลอด เป็นห่วงว่าท่านจะอยู่อย่างไรบ้าง รู้สึกเหงาหรือไม่ จึงอยากหากิจกรรมอะไรให้ท่านได้ทำ ซึ่งจากนั้นก็พาท่านมาอยู่บ้านในหมู่บ้านเดียวกันเพื่อให้ใกล้ชิดกันมากขึ้น,หลังจากนุชคิดว่าจะให้คุณพ่อ-คุณแม่ทำกิจกรรมอะไรได้แล้ว หลังกลับจากญี่ปุ่น ก็รีบไปหาซื้อดินและอุปกรณ์ที่ใช้ในการปั้น พร้อมรูปตัวอย่างมาทิ้งไว้ให้ท่าน ซึ่งตอนแรกท่านก็งงว่าซื้อมาให้ทำอะไร ก็บอกท่านว่าให้ปั้นเล่นจะได้ไม่เบื่อมีกิจกรรมทำ ซึ่งนุชก็มองว่าไม่ใช่เรื่องยาก เพราะคุณพ่อท่านเป็นสถาปนิกจึงมีพื้นฐานด้านออกแบบและศิลปะติดตัวอยู่แล้ว,กระทั่งวันหนึ่งคุณพ่อได้ปั้นรูปสถานที่ที่นุชไป ซึ่งเป็นรูปถ่ายที่นุชส่งมาให้ท่านดูว่าเราอยู่ที่ไหนทำอะไรอยู่ โดยพอเห็นผลงานที่ท่านปั้นก็ต้องตะลึงว่าสวยลงตัวและแปลกตา เนื่องด้วยท่านปั้นในรูปแบบที่สามารถจัดวางต้นไม้ กระบองเพชร ผสมผสานลงไปในเครื่องปั้นดินเผาด้วย,คุณนุช เล่าว่า จากนั้นไม่นานคุณพ่อก็เริ่มสนุกเพลิดเพลินไปกับการปั้นชิ้นงาน กระทั่งชิ้นงานเริ่มเยอะเต็มที่เก็บ นุชจึงหาทางออกโดยใช้สื่อออนไลน์เป็นตัวช่วย แรกๆก็ชวนให้น้องๆที่ทำงานมาช่วยซื้อ และก็เริ่มขยายไปชวนกลุ่มเพื่อนมาซื้อ ซึ่งการที่ไปชวนคนใกล้ชิดมาซื้อก็เพื่ออยากสร้างความภูมิใจให้คุณพ่อว่าท่านมีคุณค่าสามารถหาเงินได้,ทั้งนี้ ก็มาถึงจุดที่ว่านุชต้องทำอะไรแบบจริงจัง เพื่อให้ธุรกิจนี้สร้างรายได้ได้จริงๆ เป็นที่รู้จักของลูกค้า ซึ่งส่วนตัวที่ได้สัมผัสพบว่าทำแล้วสนุก ผ่อนคลาย มีความสุขที่ได้ทำ จึงมุ่งมั่นปลุกปั้นทำแบรนด์สนิท ทุ่มเททั้งใจและกาย,จุดเด่นของสนิท คือการปั้นเครื่องปั้นดินเผาที่สามารถตกแต่งต้นไม้จริงลงไปได้ ถือเป็นที่แรกของเมืองไทย อาทิ การนำกระถางที่สูง 2–3 เมตร หรือต้นไม้ที่มีความสูง แล้วออกแบบปั้นเป็นปราสาท แบบบ้านต่างๆประดับตกแต่งไปรอบๆกระถาง รอบต้นไม้ที่อยู่ตรงกลาง เพราะด้วยความที่คุณพ่อเป็นสถาปนิก ท่านเลยมีความรู้เรื่องสัดส่วน การออกแบบที่สมดุลลงตัว ทำให้ชิ้นงานออกมาดูสวยงาม,ทั้งนี้ หลายคนคงสงสัยว่าทำไมจึงในแบรนด์ว่า สนิท ก็เพราะเป็นคำหนึ่งของชื่อสกุลครอบครัว บวกกับมีความหมายว่าทำให้สนิทสนมกัน เหมือนเวลาที่คุณพ่อคุณแม่ได้ปั้นชิ้นงานด้วยกัน รวมถึงน้องสาวก็ได้มาช่วยระบายสีชิ้นงานให้ด้วย และตัวนุชก็ทำหน้าที่เป็นคนจัดวางต้นไม้เพราะมีความชอบด้านนี้เป็นพิเศษ ทำให้เกิดความสนิทและความรักในครอบครัว,งานนี้ใครสนใจอยากเห็นผลงานก็ชมได้ที่เพจเฟซบุ๊ก : sanitofficial ไอจี : sanit_official รวมถึงยังมีเปิดเวิร์กช็อปรับสอนปั้นดินเผาและเซรามิกจากผู้เชี่ยวชาญด้วย ที่หมู่บ้านสัมมากร ถนนรามคำแหง 112,โดยในเร็วๆนี้ยังมีแผนจะขยายพื้นที่ร้านสนิทในทำเลหมู่บ้านสัมมากรติดทะเลสาบ ซึ่งเป็นที่ดินที่คุณนุชซื้อไว้นานแล้วนำมาพัฒนา โดยจะรองรับการทำเวิร์กช็อป ทำเป็นที่จัดแสดงผลงาน และมีคาเฟ่ไว้บริการด้วย โดยจะดีไซน์เป็นสไตล์โมร็อกโก.
สนิท (SANIT) แบรนด์ผลิตภัณฑ์เครื่องปั้นดินเผา งานเซรามิกที่ทำมือทุกขั้นตอน ใส่ใจทุกรายละเอียดในชิ้นงาน เพื่อมอบผลิตภัณฑ์ที่มีคุณค่าให้กับลูกค้า
สนิท,SANIT,เครื่องปั้นดินเผา,เซรามิก,นุชนารถ รัตนเวโรจน์,ผลิตภัณฑ์ทำมือ,Business on my way